<classify> Waziri huyo alitoa ahadi hiyo juzi usiku wakati wa hafla ya tuzo za wachezaji, makocha na timu za Ligi Kuu Bara zilizofanyika Dar es Salaam. Mwakyembe alisema: Nimesikia manunguniko yenu wadau na viongozi wa soka nchini kuhusu masuala ya kodi za vifaa bandarini lakini pia suala la miundombinu isiyo rafiki. Ninachoweza kuwaahidi ni kuwa tutakaa chini kwa pamoja na kujenga hoja ambazo zitatupa njia ya mafanikio ili tuweze kupandisha kiwango cha soka letu.Kabla ya waziri huyo kuzungumza kwenye hafla hiyo ambayo watanzania walishuhudia beki wa Simba, Mohammed Hussein Zimbwe Jnr akitwaa tuzo ya mchezaji Bora wa Ligi Kuu Bara, Mwenyekiti wa Bodi Ligi TPLB, Hamad Yahya alieleza baadhi ya mambo yanayokwamisha maendeleo ya soka nchini. Yahya alisema, Hali ya miundombinu ya michezo si nzuri, kwa mfano hatuna viwanja vyenye viwango. Viwanja vingi ni vibovu na mara nyingi tumekuwa tukisimamisha shughuli za michezo ili kupisha ratiba za wamiliki wa viwanja kitu ambacho si sahihi na kinaathiri soka letu... Changamoto nyingine ni kodi.Tunapenda kulipa kodi lakini kama serikali inapaswa kuangalia suala la soka kwa mapana. Vifaa vya michezo kama nyasi bandia, mipira ya misaada imekuwa ikikwama bandarini kwa sababu ya kodi licha ya vitu vya msaada tunavyopata kutoka nje. Nafikiri serikali iangalie suala hilo kwa kuwa linatuathiri na linapunguza kasi ya kunyanyua soka letu, alisema. ZIMBWE JNR ANGARA Mbali na hayo, shughuli kubwa ni ile ya wachezaji, kocha na klabu kupewa tuzo za Ligi Kuu msimu wa mwaka 201617.Tuzo ya mchezaji bora ilichukuliwa na beki wa Simba, Zimbwe ambaye alipata kura nyingi kwenye kinyanganyiro hicho dhidi ya kipa Aishi Manula wa Azam, Shiza Kichuya wa Simba, Simon Msuva na Haruna Niyonzima wa Yanga. Naye kipa Manula alitwaa tuzo ya kipa bora huku akiwafunika magolikipa Owen Chaina wa Mbeya City na mkongwe Juma Kaseja wa Kagera Sugar.Kwa Upande wa wachezaji wa kigeni, kiungo Mnyarwanda, Niyonzima alitwaa tuzo huku akiwashinda beki Mzimbabwe wa Simba, Method Mwanjali na kiungo Mrundi wa Mbao FC, Yusuph Ndikumana. Msuva alibeba tuzo ya Mfungaji Bora kwa pamoja na Abdulrahman Mussa wa Ruvu Shooting baada ya kila mmoja kufunga mabao 14 kwenye mechi za Ligi Kuu. Kwa upande wa makocha, kocha mzawa Mecky Maxime aliwashinda makocha wa kigeni, Mcameroon wa Simba, Joseph Omog na Ettiene Ndayiragije wa Mbao FC na kushinda tuzo hiyo kwa upande wa wataalamu wa benchi la ufundi.Mshambuliaji chipukizi wa Kagera Sugar, Mbaraka Yussuf alishinda tuzo ya Mchezaji Bora Chipukizi huku Shaaban Iddi wa Azam akishinda tuzo ya mchezaji Bora wa U-20. Kichuya, hakuachwa mbali kwa kuwa alishinda tuzo ya bao Bora la Msimu alilofunga kwenye mechi dhidi ya Yanga katika ushindi wa mabao 2-1.Mwamuzi Bora ni Elly Sasii wa Dar es Salaam aliyewashinda Shomari Lawi wa Kigoma na Hance Mabena wa Tanga, wakati tuzo ya Heshima imekwenda kwa gwiji Kitwana Manara aliyeanza kucheza kama kipa na baadaye mshambuliaji kwa mafanikio makubwa katika timu ya taifa na klabu ya Yanga.Nayo Klabu ya Mwadui FC ilishinda tuzo ya timu yenye nidhamu. Kikosi Bora cha Wachezaji wa Ligi Kuu wa 201617 ni: Aishi Manula Azam, Salum Kimenya Prisons, Mohammed Hussein Zimbwe Jnr Simba, Yakoub Mohammed Azam FC, Method Mwanjali Simba, Kenny Ally Mbeya City, Simon Msuva Yanga, Haruna Niyonzima Yanga, Mbaraka Yusuph Kagera Sugar, Abdulrahman Mussa Ruvu Shooting na Shiza Kichuya Simba.  <topic>: michezo 